Royal Armouries

La Reĝa Armilejo () estas la nacia muzeo de Britio pri armiloj kaj kirasoj. La muzeo originis kiel la armilejo de la anglaj reĝoj ĉe la Turo de Londono.  Fondita en la 15-a jarcento, ĝi estas la plej malnova muzeo en Britio kaj unu el la plej malnovaj en la mondo. Hodiaŭ, la plimulto de la kolekto estas ekspoziciata en muzeo en Leeds, kun pli malgrandaj partoj de la kolekto ankoraŭ loĝantaj en la Blanka Turo de la Turo de Londono, Fort Nelson en Portsmouth, kaj la Frazier Historia Muzeo en Louisville, Kentukio, Usono.  

Royal Armouries posedas unu el la plej grandaj kolektoj de armiloj kaj kirasoj en la mondo.  Aldone al ĉi tiuj kolektoj, Royal Armouries ankaŭ konservas la arkivojn de la Turo de Londono kaj konsideras sin gardanto de ĝia historio.

La kolekto estas tre malnova, preskaŭ samjara kiel la Turo de Londono, kiu estis konstruita en la 11-a jarcento. Ĝi unue malfermiĝis al la publiko regule sub Karlo la 2-a en 1660. Antaŭ tio, almenaŭ ekde la 15-a jarcento, certaj eminentuloj estis invititaj vidi la kolekton, kaj ekde la tempo de Elizabeto la 1-a ĝi estis okaze malfermita al aliaj vizitantoj.

Inter la plej famaj partoj de la ekspozicio estas la Hispana Arsenalo, kiu inkluzivas torturinstrumentojn kaj ekzekutilojn, kaj la Reĝlinio, kun rajdantaj figuroj de anglaj monarkoj ekde Vilhelmo la Konkerinto pluen. Ambaŭ ekspozicioj situas en la Turo de Londono. En sia plej frua formo ili estis tre nesciencaj. Interalie, la torturinstrumentoj estis uzataj por propagando, prezentante anglajn instrumentojn kiel apartenantajn al la Hispana Inkvizicio, kaj en la Reĝlinio, ĝis ĉirkaŭ 1826, kiam la ekspozicio estis reorganizita de kompetenta historiisto, oni trovis musketon, kiu laŭdire apartenis al Vilhelmo la Konkerinto, malgraŭ la fakto, ke li vivis plurajn jarcentojn antaŭ ol la musketo estis fabrikita.

 Galerio 

 Referencoj 

 Eksteraj ligiloj 



Kategorio:Muzeoj en Britio
Kategorio:Armiloj